Polisieman het glo verdagte vrygelaatArgieffoto: SAPD/Facebook Nicolaas Petrus Cilliers (25), ŉ polisiebeampte van die Parow-polisiestasie in Kaapstad, het Vrydag in die Belville-distrikshof verskyn op aanklag van bedrog en dwarsboming van die gereg. Cilliers, wat in die Paarl in die Wes-Kaap bly, het op ŉ oproep van die Parow-buurtwag reageer om ŉ man in hegtenis te neem nadat hy glo met dwelmmiddels betrap is. Cilliers het die man in aanhouding geneem, maar het hom glo later, met die dwelmmiddels en al, vrygelaat en versuim om hom in ŉ aanhoudingsel te hou vir verdere ondersoek. Hy het ook in die hof verskyn op aanklag van bedrog nadat hy glo ŉ mediese sertifikaat vervals het sodat hy ŉ verskoning kon hê waarom hy nie vir werk opgedaag het nie. Hy is op 21 November 2014 in hegtenis geneem, en het drie dae later voor landdros Cyril Kroutz verskyn. Hy is tydens sy tweede hofverskyning op 30 Januarie vrygelaat op borgtog van R1 000. Sy saak is Vrydag na die Bellville-streekshof oorgeplaas waar hy weer na verwagting op 1 April moet verskyn.